การเคหะแห่งชาติ เปิดโครงการให้เช่าอาคาร สำหรับผู้มีรายได้น้อย 5 จังหวัด
นายทวีพงษ์ วิชัยดิษฐ ผู้ว่าการการเคหะแห่งชาติ (กคช.) กล่าวว่า ได้จัดสร้างโครงการอาคารเช่าสำหรับผู้มีรายได้น้อยในพื้นที่ 5 จังหวัด ได้แก่ จังหวัดสมุทรสาคร 196 หน่วย กาญจนบุรี 79 หน่วย มหาสารคาม 138 หน่วย สุรินทร์ 163 หน่วย และอุบลราชธานี 242 หน่วย รวม 818 หน่วย ขนาดห้องพักอาศัย 28-30 ตารางวา ค่าเช่าตั้งแต่ 1,400 – 2,500 บาท ขึ้นอยู่กับที่ตั้งโครงการ คุณสมบัติและหลักเกณฑ์ของผู้ได้สิทธิเช่ากรณีสวัสดิการแห่งรัฐ จะต้อง มีอายุครบ 20 ปีบริบูรณ์นับตั้งแต่วันทำสัญญาหรือยังไม่ถึง 20 ปีบริบูรณ์ แต่บรรลุนิติภาวะด้วยการสมรสและต้องเป็นผู้มีรายได้น้อย กำหนดสัดส่วนการอยู่อาศัยของผู้ได้สิทธิในแต่ละโครงการร้อยละ 60 ขณะที่ ข้าราชการและประชาชนทั่วไปไม่จำกัดอาชีพ ต้องมีรายได้ไม่เกิน 19,200  บาท/เดือน ซึ่งไม่รวมรายได้พิเศษอื่นๆ สัดส่วนการอยู่อาศัยแต่ละโครงการร้อยละ 40  ทั้งนี้ เงื่อนไขการเช่ากำหนดเงินประกันการเช่า 1 เดือนและให้สิทธิเช่า 1 คนต่อ 1 ห้อง/สัญญา โดยมีขนาดครัวเรือนไม่เกิน 4 คน และห้ามมิให้นำห้องที่เช่าไปให้เช่าช่วง หากตรวจสอบพบภายหลังจะยกเลิกสิทธิและเรียกคืนห้องทันที โดยการเคหะแห่งชาติจะทำสัญญากับผู้เช่าช่วงโดยตรงกคช. ให้สิทธิผู้สูงอายุและคนพิการเช่าอาคาร ชั้นที่ 1 เป็นอันดับแรกและให้สิทธิผู้ถือบัตรสวัสดิการแห่งรัฐเป็นลำดับถัดไป ภายในระยะเวลา 30 วันนับจากวันที่เริ่มเปิดให้เช่าอาคาร หากเลยกำหนดระยะเวลาดังกล่าวขอสงวนสิทธินำอาคารเช่าคงเหลือเปิดให้ประชาชนทั่วไปเช่าอาคารในลำดับต่อไป สำหรับผู้สนใจสามารถลงทะเบียนจองโครงการอาคารเช่าดังกล่าวได้ผ่านระบบ Line OA : @nha.thailand และ Call Center 1615